Bolo to zvláštny kongres. Slovinská manželka kandidáta Donalda Trumpa recitovala čiastočne plagizovaný prejav, v ktorom "si požičala" niektoré formulácie od manželky nenávideného súčasného prezidenta Baracka Obamu.
Druhý za víťazom Ted Cruz zosmiešnil Trumpovej tvrdenie, že jej manžel zjednotil Republikánsku stranu. V jedovatom prejave odmietol podporiť kandidáta. "Nie som servilné šteňa, ktoré mu bude ďakovať za to, že hanil moju ženu a môjho otca," povedal deň po tom, ako ho delegáti vypískali na pódiu.
(Počas burlivéj kampane Trump naznačil, že Cruzov otec bol zapletený do vraždy prezidenta Johna Kennedyho a že jeho manželka je škaredá).
A prevažná väčšina republikanskej elity sa vyhla kongresu, ktorý v bežnejších politických sezónach je príležitosťou, aby sa strana pred voličmi pochválila svojou jednotou a silou. Ostalo to na treťoradých hviezdach ako Scott Baio – herec zo zabudnutého televízneho seriálu Happy Days zo sedemdesiatych rokov.
Ospevoval Trumpa nemastným-neslaným balastom (napríklad že Trump kandiduje za prezidenta "z dobroty svojho srdca, skutočne chce pomôcť, chce byť prezidentom pre nás všetkých").